(10)

Cuirtear an méid seo a leanas in ionad Airteagal 22: “Airteagal 22 Oibríochtaí aistrithe 1. Sula ndéanfar aon oibríocht aistrithe, déanfaidh máistir soithigh ghabhála nó soithigh tarraingthe nó oibreoir na feirme nó an ghaiste tuinnín as a dtionscnaíonn an t-aistriú i dtrácht, réamhfhógra um aistriú a chur chuig údaráis inniúla an Bhallstáit fhreagraigh agus tabharfar an méid seo a leanas le fios sa réamhfhógra sin: (a) ainm an tsoithigh ghabhála, na feirme nó an ghaiste tuinnín agus an cláruimhir ICCAT; (b) an t-am a mheastar a dhéanfar an t-aistriú; (c) meastachán ar an méid tuinnín ghoirm a aistreofar; (d) faisnéis faoin suíomh (domhanleithead/domhanfhad) ag a dtarlóidh an t-aistriú mar aon le huimhreacha so-aitheanta na gcaighean; (e) ainm an tsoithigh tarraingthe is faighteoir, líon na gcaighean a tarraingíodh agus, i gcás inarb iomchuí, clár uimhir ICCAT; (f) an calafort, an fheirm nó an caighean a bheidh ina cheann scríbe don tuinnín gorm. 2. I gcás gach oibríochta aistrithe, is iad údaráis an Bhallstáit fhreagraigh a chinnfidh cibé an ndeonóidh siad údarú. Chun na críche sin, déanfar uimhir aitheantais uathúil a shainiú i gcomhair gach oibríochta aistrithe agus déanfar an uimhir sin a chur in iúl do mháistir an tsoithigh iascaireachta, don oibreoir gaiste tuinnín nó don oibreoir feirme, de réir mar is iomchuí. I gcás ina ndeonófar údarú, beidh san uimhir sin cód trí-litir CPC, na ceithre uimhir a léireoidh an bhliain agus na trí litir “AUT”, (údarú), agus uimhreacha seicheamhacha ina dhiaidh sin. I gcás ina ndiúltófar údarú, beidh san uimhir sin na trí litir de chód CPC, na ceithre uimhir a léireoidh an bhliain agus na trí litir “NEG”, (gan údarú), agus uimhreacha seicheamhacha ina dhiaidh sin. Ní thosóidh na hoibríochtaí aistrithe gan réamhúdarú a bheith faighte. Faoi cheann 48 uair an chloig tar éis an réamhfhógra don aistriú a bheith curtha isteach, déanfaidh an Ballstát atá freagrach as an soitheach gabhála, an soitheach tarraingthe, an fheirm nó an gaiste tuinnín, an t-aistriú a údarú nó ní dhéanfaidh sé é sin, de réir mar is iomchuí. Ní údaróidh an Ballstát an t-aistriú, ar an réamhfhógra don aistriú a fháil, má mheasann sé: (a) nach bhfuil a dhóthain de chuóta ag an soitheach gabhála nó ag an ngaiste tuinnín a bhfuil sé dearbhaithe gurbh é a ghabh na héisc; (b) nach bhfuil an méid iasc tuairiscithe go cuí ag an soitheach gabhála nó ag oibreoir an ghaiste tuinnín nó nár údaraíodh an méid iasc a chur i gcaighean, agus nár cuireadh an meid iasc san áireamh maidir le hídiú an chuóta a fhéadfaidh a bheith infheidhme; (c) nach bhfuil an soitheach gabhála a bhfuil sé dearbhaithe gurbh é a ghabh na héisc údaraithe chun bheith ag iascaireacht tuinnín gorm, nó (d) nach bhfuil an soitheach tarraingthe a dearbhaíodh gurbh é atá chun an t-aistriú cláraithe i dtaifead ICCAT ar na soithí iascaireachta eile ar fad (seachas soithí gabhála) atá údaraithe chun oibrithe do thuinnín gorm agus dá dtagraítear in Airteagal 14(3), nó nach bhfuil Córas um Fhaireachán Soithí (VMS) feistithe air. 3. I gcás nach n-údaraítear an t-aistriú: (a) eiseoidh an Ballstát atá freagrach as an soitheach gabhála ordú scaoilte agus cuirfidh sé máistir an tsoithigh ghabhála ar an eolas nár údaraíodh an t-aistriú agus nach mór na héisc a scaoileadh ar ais san fharraige; (b) scaoilfidh máistir an tsoithigh ghabhála, oibreoir na feirme nó oibreoir an ghaiste tuinnín, de réir mar is iomchuí, na héisc ar ais san fharraige; (c) déanfar tuinnín gorm a scaoiltear isteach san fharraige a thaifeadadh ar fhíscheamara agus déanfaidh breathnóir réigiúnach de chuid ICCAT an scaoileadh a bhreathnú agus dréachtóidh sé tuarascáil agus cuirfidh sé an tuarascáil in éineacht leis an taifeadadh físe chuig Rúnaíocht ICCAT. 4. Faoi dheireadh na hoibríochta aistrithe, déanfaidh máistir an tsoithigh ghabhála nó an tsoithigh tarraingthe, oibreoir an ghaiste tuinnín nó oibreoir na feirme an dearbhú aistrithe ICCAT a chomhlánú agus a chur chuig údaráis inniúla an Bhallstáit fhreagraigh, i gcomhréir leis an bhformáid atá leagtha amach in Iarscríbhinn VIIIa. Déanfaidh údaráis inniúla an Bhallstáit atá freagrach as an soitheach, as an bhfeirm nó as an ngaiste tuinnín as a dtionscnaíonn an t-aistriú sin, foirmeacha an dearbhaithe um aistriú a uimhriú. Áireofar sa chóras uimhrithe sin cód trí litir CPC, agus ansin ceithre uimhir a thabharfaidh an bhliain le fios agus trí uimhir sheicheamhacha, agus ansin na trí litir “ITD” (CPC-20**/xxx/ITD). Beidh an dearbhú bunaidh um aistriú ag gabháil leis an aistriú éisc. Coimeádfaidh máistir an tsoithigh ghabhála, oibreoir an ghaiste tuinnín, máistir an tsoithigh tarraingthe nó oibreoir na feirme cóip den dearbhú. 5. Déanfaidh máistrí na soithí atá i mbun oibríochtaí aistrithe (lena n-áirítear soithigh tarraingthe) meáchan agus líon na n-iasc a thaifead, mar aon le hainm, bratach agus cláruimhir ICCAT an tsoithigh ghabhála, ainm agus cláruimhir ICCAT aon soithigh eile a raibh baint acu leis, dáta agus suíomh an aistrithe agus an fheirm chinn scríbe a thuairisciú ina logleabhar go laethúil. Beidh mionsonraí na n-aistrithe ar fad a rinneadh le linn an tséasúir iascaireachta tugtha sa logleabhar. Coimeádfar an logleabhar ar bord agus beidh sé le fáil tráth ar bith chun críocha rialaithe. 6. Ní dhéanfaidh an t-údarú aistrithe a thabharfaidh an Ballstát freagrach réamhbhreith ar an údarú chun tuinnín gorm a chur i gcaighean. 7. Áiritheoidh máistir an tsoithigh ghabhála, oibreoir na feirme nó oibreoir an ghaiste tuinnín a dhéanann tuinnín gorm a aistriú go ndéanfar faireachán ar na hoibríochtaí aistrithe le físcheamara san uisce. Déanfar dhá chóip de gach taifead físe ar na haistrithe. Tarchuirfear cóip amháin chuig an mbreathnóir réigiúnach agus tarchuirfear cóip eile chuig an CPC, nó chuig an mbreathnóir náisiúnta, de réir mar is iomchuí, atá ar bord an tsoithigh tarraingthe. Beidh an chóip a tharchuirfear chuig an CPC nó chuig an mbreathnóir náisiúnta ag gabháil leis an dearbhú um aistriú agus leis na gabhálacha gaolmhara lena mbaineann sí. Beidh an uimhir dearbhuithe aistrithe ICCAT ar taispeáint ag tús agus ag deireadh gach taifid físe, agus beidh an t-am agus an dáta ar taispeáint i gcónaí. Arna iarraidh sin ag an gCoimisiún, soláthróidh na Ballstáit cóipeanna de na taifid físe do Choiste Eolaíoch ICCAT. 8. Déanfaidh an breathnóir réigiúnach óICCAT a bheidh ar bord an tsoithigh ghabhála, mar a thagraítear dó i gClár Réigiúnach Breathnóireachta an ICCAT atá leagtha amach in Iarscríbhinn VII, na hoibríochtaí aistrithe a rinneadh a thaifeadadh agus a thuairisciú, suíomh an tsoithigh ghabhála agus é i mbun oibríochta aistrithe a fhíorú, na gabhálacha a aistríodh a bhreathnú agus a mheas agus na hiontrálacha a rinneadh sa réamhfhógra um aistriú dá dtagraítear i mír 2 agus i ndearbhú ICCAT um aistriú dá dtagraítear i mír 4 a fhíorú. I gcásanna ina bhfuil meastachán gabhála an bhreathnóra réigiúnaigh 10 % níos airde ar a laghad ná an líon agus/nó an meánmheáchan a dhearbhaigh máistir an tsoithigh ghabhála, cuirfidh an Ballstát atá freagrach as an soitheach gabhála tús le himscrúdú agus cuirfear an t-imscrúdú sin i gcrích sula ndéanfar an cur i gcaighean ar an bhfeirm. Ní údarófar an cur i gcaighean go dtí go bhfaighfear torthaí an imscrúdaithe sin agus ní dhéanfar an roinn a bhaineann le gabháil ar an doiciméad um ghabháil tuinnín ghoirm a bhailíochtú. 9. Déanfaidh na breathnóirí réigiunacha óICCAT dearbhú aistrithe ICCAT a shíniú agus déanfaidh siad a n-ainm agus a n-uimhir ICCAT a scríobh go soiléir. Déanfaidh siad a fhíorú go bhfuil dearbhú aistrithe ICCAT comhlánaithe i gceart agus go dtarchuirtear é go cuí chuig máistir an tsoithigh tarraingthe. Déanfaidh oibreoir an ghaiste tuinnín dearbhú aistrithe ICCAT a chomhlánú agus a sheoladh chuig údaráis inniúla a Bhallstáit tráth a mbeidh deireadh leis an aistriú chuig an soitheach iascaireachta, i gcomhréir leis an bhformáid atá leagtha amach in Iarscríbhinn IV. 10. Féadfaidh an Coimisiún gníomhartha cur chun feidhme a ghlacadh lena leagtar síos rialacha mionsonraithe a bhaineann le hoibríochtaí aistrithe a chumhdaítear faoi mhír 2 agus faoi mhír 7 den Airteagal seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 38a.”.